- Vi skal nok ikke se hinanden i et stykke tid nu. Makkerparret griner. Efter 115 kilometers rekordsættende svømmetur sammen, og utallige træningstimer før det, kan man godt forstå, hvis supersvømmerne Anders Vestergaard og Per Kristensen lige skal have en pause fra hinanden. Men derefter er de bestemt klar på flere, lange svømmeture sammen. Det fortalte de TV2 Nord, da de var tilbage på dansk jord, efter den opsigtsvækkende svømmetur til Sverige. - Vi mangler at svømme Ebeltoft-Odden, konstaterer Per Kristensen. - Ja, og vi mangler også at svømme til Læsø fra Frederikshavn, supplerer Anders Vestergaard. Mindre dagsprojekter, kalder de det. Det kan man så tænke om, hvad man vil. Faktum er i hvert fald, at de to dedikerede svømmeres tur til Sverige var lang nok til at slå en 81 år gammel dansk rekord. Herover kan du se indslag og interview med de to hjemvendte rekordsvømmere, der også fortæller om de største udfordringer på vejen til Sverige.

Referat:
Natten til onsdag lykkedes det to nordjyske svømmere at slå den danske rekord i langdistancesvømning. 115 kilometer og 38 timer i vandet blev det til – men mindre kan også gøre det for fremtiden.